ועדת החינוך, התרבות והספורט, כנסת 18, פרוטוקול מספר 17, 2009-06-02 12:30

זבולון אורלב: שלום לכולם, אני מתכבד לפתוח את ישיבת הוועדה.

זבולון אורלב: נשיאות הכנסת לא מתייעצת עם הנהלת הוועדה ועל פי התקנון היא אישרה את הצעת סגן יושב ראש הכנסת – אין קשר בין הדברים, כל קשר הוא מקרי בהחלט.

זבולון אורלב: היא אישרה דיון מהיר בנושא שנוסח - החלטת המרכז האקדמי כרמל לבטל את חוג החשבונאות בשל ריבוי נרשמים ערבים.

זבולון אורלב: אם אני קורא את זה, זה לא אומר שאני מסכים לכותרת, אבל זו ההחלטה שקיבלה נשיאות הכנסת, ועלי, על פי התקנון לקבל אותה.

זבולון אורלב: מי שהציע זה חבר הכנסת אחמד טיבי.

זבולון אורלב: על פי התקנון אין ליושב ראש הוועדה שום שיקול דעת והדיון צריך להתקיים תוך 10 ימים מיום שקיבלה הנשיאות את ההחלטה.

זבולון אורלב: סוד הקיום של הכנסת הוא שמירת התקנון.

אחמד טיבי: אתה רוצה לנעול את הישיבה?

זבולון אורלב: אם אתה תסכים אני אעשה את זה.

אחמד טיבי: כך זה נשמע מהפתיחה שלך.

זבולון אורלב: זו הצעה גם של חבר הכנסת ברכה.

זבולון אורלב: המזכירות הוסיפה גם את חבר הכנסת ברכה.

זבולון אורלב: פרוצדורת הדיון היא פשוטה – חבר הכנסת טיבי יציג את העניין ולאחר מכן נאפשר לאנשי המרכז האקדמי לומר את דבריהם.

זבולון אורלב: נמצא כאן גם יושב ראש הוועדה לתכנון ותקצוב של המועצה להשכלה גבוהה, פרופ' גרוסמן, וגם הנשיא של המרכז האקדמי כרמל –פרופ' יחזקאל טלר, שהיה גם סגן ראש המל"ג, וונמצאים פה עוד אנשים, גם מהמרכז האקדמי וגם מהות"ת.

זבולון אורלב: חבר הכנסת טיבי, בבקשה.

אחמד טיבי: תודה, אדוני.

אחמד טיבי: אני לא ידעתי על קיומו של המרכז, למען גילוי נאות.

אחמד טיבי: אני מודה שפנה אלי ד"ר עמוס ברנס.

זבולון אורלב: הוא נמצא כאן?

אחמד טיבי: הוא בדרך.

אחמד טיבי: הוא הציג בפני את הבעיה.

אחמד טיבי: הבעיה דיברה על הודעה על פתיחת קורס בחשבונאות, ולאחר שנרשמו מספר אנשים הופתע אותו ד"ר, שהוא מרצה במכללה, שהקורס לא נפתח.

אחמד טיבי: כשהוא שאל את האחראים במכללה אמרו לו שרוב הנרשמים והפונים הם ערבים ולא רוצים שיהיה דימוי ערבי למכללה, כמו לאוניברסיטת חיפה, שיש לה דימוי ערבי – לא ידעתי את זה עד עכשיו, אבל יש לה דימו ערבי, יש יותר מדי סטודנטים ערבים ולכן זה לא נפתח.

אחמד טיבי: האמת הוא שהוא הציג בפני סימוכין לדבריו.

אחמד טיבי: בעקבות כך פניתי בכתב לנשיא המכללה, פרופ', יחזקאל טלר, וניסיתי לברר האמנם יש דברים בגו.

אחמד טיבי: קיבלתי תשובה שלילית.

אחמד טיבי: למותר לציין שזכותו ואולי גם חובתו של כל מרצה, כל אזרח, לפנות לחבר כנסת.

אחמד טיבי: במקרה זה ראינו שהזכות הזו כאשר היא התממשה היא שימשה שוט כדי להביא לפיטוריו של ד"ר עמוס ברנס, כאשר הנשיא אמר לו, ויש הקלטה של הדברים, שהוצגו גם בערוץ 10 – "אני לא מוכן שמי שפונה לאחמד טיבי ולמל"ג, ימשיך להיות חבר במועצה הפדגוגית.

אחמד טיבי: ..".

אחמד טיבי: אבל זה נושא משני.

אחמד טיבי: הענשת מרצה או עובד במוסד בשל פניה לחבר כנסת או למל"ג, שהיא המעביד.

דני דנון: זה לא הנושא של הדיון, אבל.

אחמד טיבי: זה נושא משני.

אחמד טיבי: זה גם חלק מהנושא.

אחמד טיבי: אני חושב שהנושא הוא חמור ורציני.

אחמד טיבי: מהדברים שהוצגו בפני על ידי עמוס ברנס מתברר שאכן נאמרו דברים, גם על ידי גיל רשף וגם על ידי הנשיא, למרות ההכחשות, ומה שהוצג בכתבה של ערוץ 10- הוא ברור וחד משמעי.

אחמד טיבי: אכן, גם הנשיא אישר: כאשר ד"ר ברנס אמר לו שסגרו את החשבונאות בגלל ריבוי נרשמים ערבים קיבל תשובה מהנשיא – יש משהו כזה.

אחמד טיבי: יש גם הקלטה של בכיר במכללה שאומר בצורה מפורשת את הדברים שאמרתי בתחילת דבריי לגבי ריבוי נרשמים ערבים.

זבולון אורלב: מי זה הבכיר?

אחמד טיבי: השם שלו מופיע – גיל רשף עצמו או מישהו אחר.

אחמד טיבי: הנשיא, פרופ' טלר אמר משפט אחד, אבל המשפטים הכי ברורים נאמרו על ידי מישהו אחר.

אחמד טיבי: הנשיא אישר בשיחה טלפונית שהוקלטה והוצגה בערוץ 10 את רוח הדברים.

אחמד טיבי: ולכן אדוני, הטרוניה שלי היא – אל"ף, על פניו מדובר בעבירה על החוק, של אפליה בקבלת סטודנטים על רקע שיוך לאומי.

אחמד טיבי: יבוא ויגיד לי מישהו – סליחה, אבל יש אצלנו ערבים, סטודנטים ומרצים.

אחמד טיבי: אני אוכל לומר- והאם העובדה הזו אומרת שאין אפליה?

אחמד טיבי: במדינה הזו יש 20% ערבים ובכל זאת מפלים נגד ערבים, כך שהקיום הפיזי של ערבים בתוך מקום זה לא אומר שאין אפליה.

אחמד טיבי: יש מי שרוצה שערבים לא יעברו סף מסוים.

אחמד טיבי: אני לא יודע מה הסף הזה.

אחמד טיבי: יש איזו תקרת זכוכית.

אחמד טיבי: הדימוי יהפוך להיות דימוי שלילי, בכל זאת – אנחנו מוסד שלא מתוקצב על ידי הממשלה – כך אמר לי גיל רשף.

אחמד טיבי: יש בעיה של דימוי ותקצוב שאחד קשור לשני, ולכן החוג נסגר.

אחמד טיבי: הנושא השני, פיטוריו של מי שחשף – יש בעיה של חשיפת שחיתות, וכאן יש בעיה של חשיפת גזענות.

אחמד טיבי: בדרך כלל מי שחושף שחיתות וגזענות – אנחנו צריכים לעמוד לצדו.

אחמד טיבי: אגב, אמרתי לו, לד"ר עמוס ברנס –הם יפטרו אותך.

אחמד טיבי: ואמרו לו בצורה מפורשת: אתה מפוטר בגלל שפנית לחבר הכנסת אחמד טיבי ולמל"ג, מאחורי הגב, או מעל לראש הנהלת המכללה.

טלב אלסאנע: יש איסור על פניות כאלה לחברי כנסת?

זבולון אורלב: סליחה.

זבולון אורלב: תבקש רשות דיבור.

אלכס מילר: הוא מדבר הרבה על האדם שפנה אליו - -

זבולון אורלב: תן לו לסיים.

זבולון אורלב: ד"ר ברנס הוזמן לדיון.

זבולון אורלב: הוא יודע שהדיון מתחיל ב- 12 וחצי.

זבולון אורלב: הוא לא יודע שהקצבנו לזה שעה, כך מקציבים לדיון מהיר.

זבולון אורלב: מה אני יכול לעשות?

זבולון אורלב: לא נתאים את סדר הדיון לבואו או אי בואו.

דני דנון: על פי התקנון זה צריך להיות שעה?

זבולון אורלב: לא.

זבולון אורלב: אני יכול לסיים קודם.

זבולון אורלב: אני משתדל להיות הגון, קל וחומר עם אלה שאני חלוק עליהם פוליטית.

אלכס מילר: רק בוועדה לביקורת המדינה אתה יכול לחייב אדם להגיע, נכון?

אחמד טיבי: אני רוצה לשאול שאלה.

אחמד טיבי: עדיף לשאול אותה כאשר יגיע לכאן ד"ר ברנס: האם הוועדה הזמינה את ד"ר ברנס?

אפרת מורלי: באופן אישי – לא.

אפרת מורלי: אני לא ידעתי, אני רק עכשיו שומעת.

זבולון אורלב: אז אני מתנצל.

זבולון אורלב: מזכירות הוועדה שגתה - -

אחמד טיבי: מי שהזמין אותו זה העוזר שלי.

דני דנון: אין חובה להזמין אותו.

אפרת מורלי: אני רוצה לומר – קודם כל, זה מה שקורה שלא מצרפים דברי הסבר לדיון המהיר, כי על פי הכותרת:

אפרת מורלי: החלטת המרכז האקדמי כרמל לבטל את חוג החשבונאות בשל ריבוי נרשמים ערבים - על כך יוחד הדיון.

זבולון אורלב: האם ידעתם שיש כזה איש?

אפרת מורלי: לא.

אפרת מורלי: שמעתי את זה לראשונה כאן.

אחמד טיבי: אין לי טענות.

אחמד טיבי: אני רוצה לקרוא חלק מהדברים שאמר גיל רשף, מנהל אדמיניסטרטיבי או מנכ"ל - -

יחזקאל טלר: אין לו שום תפקיד פורמלי במוסד הזה.

יחזקאל טלר: בשום מוסד.

יחזקאל טלר: הוא היה נציגו של היזם בעבר.

אחמד טיבי: הבעלים.

יחזקאל טלר: הוא לא הבעלים.

יחזקאל טלר: אין לו שום מעמד פורמלי במוסד.

אחמד טיבי: כך אומר מר גיל רשף, שהוא מנכ"ל המוסד בפועל.

אחמד טיבי: "ואם זה הרוב ערבים, אז אנחנו לא יכולים להרשות לעצמנו כי אנחנו לא יכולים להרשות לעצמנו מוסד שיהיה מתויג כערבי.

אחמד טיבי: לא יכולים.

אחמד טיבי: אוניברסיטת חיפה יש לה את הדימוי והיא בבעיה קשה מאד בגלל שהיא נתפסת כאוניברסיטה של ערבים.

אחמד טיבי: וזו הבעיה.

אחמד טיבי: ואנחנו מוסד לא מתוקצב, ואם נתייחס למוסד של ערבים אז הלך עלינו.

אחמד טיבי: פשוט לא יבואו.

אחמד טיבי: אנחנו משתדלים.

אחמד טיבי: אנחנו משתדלים לשמור על מצב שבו היחס בין ערבים ליהודים בכיתות הוא כמו היחס באוכלוסיית מדינת ישראל של 20-30 אחוז, משהו כזה.

אחמד טיבי: אם לא נצליח עוד פעם לגייס, נגיד את המינימום - זאת אומרת – זה לא 40 מועמדים סתם, 40 מועמדים שלא יהיו מתוכם 30 ערבים.

אחמד טיבי: אם זה לא הרוב, ואם זה הרוב ערבים – אז אנחנו לא יכולים להרשות לעצמנו, כי אנחנו לא יכולים להרשות לעצמנו מוסד שיהיה מתויג כ "ערבי".

אחמד טיבי: נגיד שב- 40 אפשר להחזיק את זה, עוד איכשהו להחזיק את זה, אבל בתנאי שזה לא 40 ו – 30 ערבים מתוכם".

אחמד טיבי: בהמשך – ברנס: אז אני הלכתי ובדקתי באמת.

אחמד טיבי: יחזקאל אמר לי: את הנושא הערבי שאתה אמרת - -

דני דנון: אדוני היושב ראש, הוא לא יכול להקריא במשך שעה את המילים של ערוץ 10.

דני דנון: הוא לא דיבר מילה אחת על סגירת החוג.

זבולון אורלב: אני אעצור אותו בזמן.

אלכס מילר: - - זה אדם שאין לו שום קשר למוסד - -

עפו אגבאריה: מה זה "לא הנושא".

אחמד טיבי: גיל: "נכון, אנחנו לא מתכוונים לעשות את זה לעצמנו".

אחמד טיבי: עמוס: "לא, לא לא משנה – זה שיקולים שלך, אני לא רוצה להיכנס לזה.

אחמד טיבי: אני רק אומר, קצת כואב, כי לפי מה שהבנתי התשלום זה לא היתה הבעיה, יכול להיות שהנושא הערבי הוא היה הבעיה, אני לא יודע".

אחמד טיבי: גיל: "יש שילוב של הכל ביחד".

אחמד טיבי: ביום - - נכנס ד"ר ברנס לשיחה אצל פרופ' יחזקאל טלר שנמצא כאן, נשיא המכללה, בעניין אי פתיחת ההתמחות בחוג לחשבונאות.

אחמד טיבי: באותה שיחה הוחלפו ביניהם הדברים הבאים: עמוס: "היתה לי שיחה אתמול עם גיל, גיל גם העלה את הנושא שאתה דיברת עליו, אתה יודע – ערבי, שלא נהיה majority של ערבים".

אחמד טיבי: פרופ' טלר: "גם פה היתה בעיה".

אחמד טיבי: עמוס: "איך?

אחמד טיבי: איך?" פרופ' טלר: "גם פה היתה בעיה, מתוך אלה שנרשמו".

אחמד טיבי: עמוס: "כן".

אחמד טיבי: פרופ' טלר: "היו 3 יהודים וכל השאר...." - -

דני דנון: כמה זה "כל השאר"?

זבולון אורלב: מייד הוא יענה.

דני דנון: לא, הוא לא נוגע במהות.

קריאות: - -

דני דנון: נרשם סטודנט אחד ערבי לחוג הזה.

אחמד טיבי: בעקבות הדברים האלה אני אומר בצורה ברורה: ההחלטה לא לפתוח את החוג לחשבונאות נבעה מניעים זרים ומפלים.

אחמד טיבי: נפגעו זכויותיהם של סטודנטים שהם לא יהודים שרצו להיכנס לחוג.

אחמד טיבי: אגב, גם של היהודים שנרשמו לחוג והם לא יכולים.

אחמד טיבי: הדברים ברורים וחד משמעיים: הם דברים גזעניים.

אלכס מילר: מבחינתך.

עפו אגבאריה: גם מבחינת החוק.

אחמד טיבי: הנקודה השניה שאני רוצה להעלות בפני הוועדה : זו החלטה שערורייתית שבמקום להתנצל בפניו מפטרים אותו.

אחמד טיבי: זה מעשה אווילי שהכנסת אסור לה להסכים לו.

אחמד טיבי: אני פונה לשניכם, שאתם מהקשת האחרת, שלושתכם.

אחמד טיבי: אתם חושבים אחרת ממני ומחברי הכנסת עפו אגאבריה, טלב אלסאנע ומסעוד גנאים.

אחמד טיבי: חושפי שחיתות וחושפי עבירות על החוק חייבים להיות מוגנים, בעיקר על ידי חברי כנסת.

אחמד טיבי: בעתיד אולי מישהו אחר מהצד שלכם יפנה אליכם - -

אלכס מילר: זה לא הנושא, עם כל הכבוד.

אלכס מילר: אני באתי לדון פה על הנושא של - - עכשיו אתה מבקש ממני לדון על נושא הפיטורין.

קריאות: - -

אחמד טיבי: משפט סיום – אני לעולם לא אשפוט את פרופ' טלר שהוא הסתודד בפינה עם חברי כנסת כמו אלכס מילר, למשל, למרות התווית המאד ליברלית של חבר הכנסת אלכס מילר.

אחמד טיבי: זכותך לפנות גם לאלכס מילר ולדני דנון.

אלכס מילר: אף אחד לא פנה אלי, עם כל הכבוד.

אלכס מילר: באתי לדון על הנושא כי ישבתי בדיוק בישיבה הזו - -

זבולון אורלב: פרופ' טלר, כפי שנאמר כאן -לכאורה הוטחו האשמות כבדות מאד.

זבולון אורלב: אני מבקש אם אפשר שתתרכז בסוגיית העובדות.

יחזקאל טלר: אני הנשיא של המרכז האקדמי.

יחזקאל טלר: ברשות יושב הראש, נמצאים אתנו גם פה המשנה לנשיא, עו"ד נפתלי ויטמן וד"ר מוסא אבו רמאדן, שהוא מרצה אצלנו, ושתי סטודנטיות, כולם התנדבו לבוא לכאן- אילהאם אבו ארדאת וסוזן מור.

יחזקאל טלר: אני מאד מבקש שיתנו גם להם להגיד משפט איך המוסד שלנו מתנהל, איך הם מרגישים - -

טלב אלסאנע: אבל זה לא שיווק של המוסד.

טלב אלסאנע: זו בעיה קונקרטית.

טלב אלסאנע: היו"ר זבולון אורלב: נא לא להפריע.

טלב אלסאנע: עם כל הכבוד לך.

אלכס מילר: - -

זבולון אורלב: אני מבקש גם ממך.

זבולון אורלב: בואו תהיו סבלניים, מה קרה לכם?

יחזקאל טלר: אני מבקש לציין כמה עובדות.

יחזקאל טלר: קיבלנו את האישור לפתיחת המוסד בסוף יוני 2008, ופתחנו הרשמה עם פרסום באמצעי התקשורת וכן הלאה.

יחזקאל טלר: נרשמו סטודנטים למשפטים ומנהל עסקים, היו לנו 5 התחמחויות, כשהצענו את כל 5 ההתחמחויות במנהל עסקים.

יחזקאל טלר: לצערנו הרב נרשמו 13.

יחזקאל טלר: באחת ההזדמנויות שאל אותי ד"ר ברנס אם נפתח עם כל ה- 13, ואמרתי שזה לא כלכלי, אך מאחר וזו שנה ראשונה והתחלנו מאוחר, אנחנו נפתח.

יחזקאל טלר: המציאות היתה ש- 4 ימים לפני תחילת שנת הלימודים התברר שסטודנט אחד שילם, הסדיר את התשלום.

יחזקאל טלר: כמו בכל מוסד אקדמי, עד שהסטודנט לא משלם הוא יכול לעבור למקום אחר.

זבולון אורלב: נרשמו 13 ורק אחד שילם?

יחזקאל טלר: 18 נרשמו.

יחזקאל טלר: 5 לא עמדו בתנאי הקבלה, 13 עמדו בתנאי הקבלה, ואני לא אפרט מה הם תנאי הקבלה.

זבולון אורלב: נכון.

זבולון אורלב: ואגב- זה המל"ג קובע, לא אתם.

יחזקאל טלר: עמדו 13 בתנאי הקבלה.

יחזקאל טלר: מתוכם היו 10 ערבים ו – 3 יהודים.

יחזקאל טלר: מאחר ורק אחד הסדיר את התשלום, 4 ימים לפני תחילת שנת הלימודים, ואגב- כתוב על כל טופס שאם לא יהיו מספיק נרשמים אנחנו יכולים לבטל.

יחזקאל טלר: פנינו באופן אקטיבי לכל הסטודנטים והצענו להם לעבור למגמות אחרות.

יחזקאל טלר: ואכן – שניים עברו למשפטים וחמישה עברו למנהל עסקים.

יחזקאל טלר: אם לא היינו רוצים ערבים - -

מסעוד גנאים: אלה שפנו הם סטודנטים ערבים?

זבולון אורלב: 7 שעברו – כמה מהם ערבים?

יחזקאל טלר: 5 ערבים ו- 2 יהודים.

יחזקאל טלר: היה עוד סטודנט ערבי שהוא רתוק לכסא גלגלים.

יחזקאל טלר: אנחנו, לצערנו, רק פתחנו את המוסד ולא היינו נגישים אז.

יחזקאל טלר: הלימודים היו בקומה ראשונה ללא מעלית.

יחזקאל טלר: אני, אישית, פגשתי אותו בקומת הקרקע והתנצלתי מאד שהוא לא יוכל ללמוד.

יחזקאל טלר: הבטחתי לו אישית שהוא מתקבל לשנה הבאה, הוא לא צריך לשלם כלום, זה לא באשמתו – זה באשמתנו, הואו יחזרו ללמוד אצלנו ברצון רב.

יחזקאל טלר: כל הדיבור הוא דמגוגי.

יחזקאל טלר: אני רק רוצה לומר עם מי יש לנו עסק.

זבולון אורלב: מתוך חמשת החוגים שפתחתם - -

יחזקאל טלר: שניים לא פתחנו.

יחזקאל טלר: חשבונאות לא פתחנו כי לא היו מספיק, ועוד פחות נרשמו לניהול תיירות, ולא פתחנו.

זבולון אורלב: כמה נרשמו שם?

יחזקאל טלר: שלושה, אני חושב.

יחזקאל טלר: מעט מאד.

נפתלי ויטמן: זה לא חוגים, זה התחמחויות בתוך מנהל עסקים.

יחזקאל טלר: פתחנו שלוש התמחויות – משפטים, בוקר וערב.

יחזקאל טלר: לא ספרנו כמה יהודים וכמה ערבים - -

עפו אגבאריה: כמה בסך הכל סטודנטים יש לכם במשפטים?

יחזקאל טלר: היום יש לנו בסך הכל קרוב ל – 500 סטודנטים במוסד.

זבולון אורלב: מה אחוז הערבים?

יחזקאל טלר: כ-30% ערבים.

יחזקאל טלר: אנחנו לא ידענו, עד שהגענו לכאן.

יחזקאל טלר: אגב, אני רוצה לתת לכם נתון שהתכוננתי אליו- לקראת השנה הקרובה יש הרשמה יותר טובה של סטודנטים לחשבונאות, ואנחנו רוצים לפתוח את המגמה, אנחנו רואים בה מגמה חשובה, ויש שם מתוך 33, 18 ערבים שנרשמו.

יחזקאל טלר: עדיין לא הסדירו תשלום, אך יש מספיק זמן, כי רק באוקטובר אנחנו מתחילים.

יחזקאל טלר: אנחנו מתכוונים לפתוח את המגמה הזו, ברצון רב, ואיש לא מעלה על דעתו שאם יש רוב ערבי אנחנו לא נפתח.

יחזקאל טלר: ברשותכם אני רוצה לומר לכם – האי דיוקים, ולא חלילה שעשית זאת במכוון, פשוט נתנו לך אינפורמציה לא נכונה – אני רוצה לומר עם מי יש לנו עסק.

יחזקאל טלר: עם הגזענות שלי נגד הערבים אני אתאר קצת איפה אני מעורב במגזר הערבי בהשכלה הגבוהה.

יחזקאל טלר: תהיינה לכם כמה הפתעות.

יחזקאל טלר: הציעו לי להיות הנשיא של המכללה להוראה בסכנין, אפילו לחצו עלי.

יחזקאל טלר: אז אתם יכולים לשאול את האנשים, אל תקבלו את מה שאני אומר.

יחזקאל טלר: אני מייעץ להם עד היום בחינם בענייני השכלה גבוהה, בכל פעם שהם מבקשים.

יחזקאל טלר: אני שם ברצון רב.

יחזקאל טלר: אני לא לוקח אגורה עבור זה.

יחזקאל טלר: אבל ד"ר ברנס, האיש, לוחם הצדק החברתי, עזב את מקום העבודה שלו במרכז הארץ מהיום למחר כי הוגשה תלונה נגדו על הטרדה מינית.

יחזקאל טלר: כדי להימנע מבירור – ויש לי את זה בכתובים - -

טלב אלסאנע: לפני הפרשה או אחרי?

יחזקאל טלר: לפני הפרשה.

יחזקאל טלר: אנחנו ידענו מזה.

יחזקאל טלר: כדי להימנע מבירור של המוסד הוא קיבל ייעוץ משפטי להתפטר.

יחזקאל טלר: ברגע שהוא התפטר אי אפשר היה להביא אותו.

אחמד טיבי: זה נקרא רצח אופי.

זבולון אורלב: זה נקרא לומר לוועדה את האמת, כל האמת ורק את האמת.

אלכס מילר: צריך שיהיה גילוי נאות.

אלכס מילר: זה שפנה אליך בן אדם – בדקת מי הבן אדם?

טלב אלסאנע: עצם העובדה - -

זבולון אורלב: הוועדה איננה יודעת שמדובר בברנס, ואם המציע לא אומר לנו להזמין אותו אז הוא לא יוזמן.

זבולון אורלב: מאיפה צריך לדעת שמדובר בברנס?

טלב אלסאנע: לא בעניין זה.

טלב אלסאנע: בעניין שמתייחסים לאדם שלא נמצא עכשיו בוועדה.

זבולון אורלב: סליחה, אחמד טיבי הזכיר את שמו, ראשון.

זבולון אורלב: לא אני הזכרתי את שמו.

זבולון אורלב: נושא הפיטורין אגב, הוא לא הנושא שלנו.

יחזקאל טלר: אני אבל רוצה לומר- למרות כל הנושא הזה, מאחר ולא פתחנו את מגמת החשבונאות, המשמעות היתה שהיקף המשרה שלו ירד באופן מאד משמעותי.

יחזקאל טלר: הוא עשה משאל בקרב הסטודנטים של מנהל עסקים שהוא מלמד – הוא מלמד מעט מאד, יחסית, ולכן גם מקבל שכר יותר ממה שהוא מלמד, ועל כך יש הרבה מריבות והתכתבויות בין עורכי דין וכן הלאה, כי הוא רצה לקבל משרה, להיות מרכז.

יחזקאל טלר: לא אלאה אתכם בפרטים.

יחזקאל טלר: כל המלחמה היא על זה, ולא על יהודים וערבים, ואני חושש שזה מעניין אותו כשלג דאשתקד, אבל הוא עלה פה על איזשהו עץ.

זבולון אורלב: מתי היה כל האירוע הזה של סגירת החשבונאות?

יחזקאל טלר: 4 ימים לפני שפתחנו.

יחזקאל טלר: פתחנו ב- 20 באוקטובר.

זבולון אורלב: למה זה מתפוצץ עכשיו?

יחזקאל טלר: כי סוף סוף היו לו הקלטות.

יחזקאל טלר: והוא יכול היה - -

זבולון אורלב: ההקלטות היו לו כבר באוקטובר.

יחזקאל טלר: אני מייד אתייחס.

יחזקאל טלר: אני מוכרח לומר שהוא איים עלינו שאם לא נסדיר לו את ענייני התשלום, הוא יפוצץ ויגרום לנו נזק גדול.

יחזקאל טלר: יש לי את זה גם בכתובים מעורך הדין שלו.

יחזקאל טלר: זה לא זה שהוא פנה לחבר הכנסת טיבי – והזמנו אותך, חבר הכנסת טיבי במכתב התשובה שלנו, וההזמנה בעינה עומדת.

יחזקאל טלר: תבוא ותתרשם בעצמך.

יחזקאל טלר: אני חושב שזו סחטנות קלאסית של אדם - -

זבולון אורלב: לא הבנתי.

זבולון אורלב: מי אים על מה?

יחזקאל טלר: ברנס איים עלינו שאם לא נסדיר את עניין התשלום שלו – שהוא יקבל 100 אחוז תשלום, הוא יתנקם בנו.

יחזקאל טלר: אז הוא מצא.

יחזקאל טלר: נכון, מה שגיל רשף אמר, אי אפשר להכחיש, אבל אין לו שום מעמד ואני לא אחראי על הפה של אף אחד.

יחזקאל טלר: מי שקובע את המדיניות במרכז האקדמי כרמל זה אני ורק אני.

יחזקאל טלר: יש לי ועד מנהל, כמובן.

יחזקאל טלר: על פי החלטות הות"ת אנחנו בנויים לפי כל מה שצריך.

יחזקאל טלר: לגיל רשף אין שום תפקיד, שום תפקיד רשמי.

יחזקאל טלר: עם כל הכבוד, אתה קראת משהו שהוא אמר.

יחזקאל טלר: יש לי פה תמליל של שיחה מאד ארוכה שבסוף הוא ניסה למשוך אותי בלשון – ולא כתוב בשום מקום שיש סגירה של התוכנית.

יחזקאל טלר: הוא דיבר על ה- majority של יהודים וערבים ואני עניתי מה שעניתי.

יחזקאל טלר: זה לא בגלל זה שסגרנו את התוכנית.

יחזקאל טלר: אני לא מכחיש שאמרתי, אבל אין לזה שום משמעות למדיניות המוסד.

יחזקאל טלר: אני חושב שהמוסד הזה מתנהל בצורה הטובה ביותר.

יחזקאל טלר: מקרב 13 הסטודנטים שאנחנו מדברים עליהם – היו כמה סטודנטים ערבים שלא עמדו ברמה המספקת של תנאי הקבלה.

יחזקאל טלר: מאחר ואני בהחלט ליברל ומאמין בהזדמנות שיש לתת לכל אחד - -

דני דנון: אתה מפלה אפליה מתקנת?

דני דנון: מה עם אנשי פריפריה משלומי?

יחזקאל טלר: אני מוכרח לומר שאם הייתי גזען הייתי עומד על קוצו של יו"ד, ולא מקבל אדם שיש לו ציון אחד פחות.

יחזקאל טלר: אם צריך 80 כדי להתקבל ויש לו 78 או 79 הייתי אומר – מצטער.

יחזקאל טלר: וקיבלתי, קיבלתי לא אחד ולא שניים, ואת זה אפשר להוכיח במספרים מאד ברורים.

יחזקאל טלר: עוד מילה אחת על הפיטורים.

יחזקאל טלר: אני ישבתי אתו והוא הקליט אותי, בלי ידיעתי.

יחזקאל טלר: ושם באמת נכנס הקטע שאני לא רוצה אותו במועצה האקדמית העליונה.

יחזקאל טלר: אני הצעתי לו לעבוד בשנה הבאה במשרה מלאה, זה כן כתוב.

יחזקאל טלר: אמרתי לו לגבי ריכוז הנושא – שהדקאן יקבע.

יחזקאל טלר: באותו יום דיברתי עם הדקאן והדאקן אמר שהוא יהיה המרכז.

יחזקאל טלר: אמרתי לו אכן שאני לא רוצה אותו במועצה האקדמית העליונה, שזה הסנאט שלנו, שמורכב ממרצים, מבפנים ומבחוץ, מפרופסורים.

יחזקאל טלר: הוא ייצג את המרצים.

יחזקאל טלר: אמרתי במפורש – אדם שיוצא החוצה ומשמיץ אותנו בשקרים, אני לא מוכן.

יחזקאל טלר: מה שקרה שאחרי זה, אם הוא היה קצת חכם הוא היה תופס את הדבר הזה בשתי ידיים והיה אומר- יש לו משרה מלאה פה, משכורת טובה לשנה הבאה, הוא היה מרוויח לא רק בכלל.

יחזקאל טלר: הוא בא אלי ושולח לי מכתב מעורך דין, עם תמליל השיחה שהיתה לנו.

יחזקאל טלר: היא לא היתה על ענייני יהודים – ערבים, הוא מנסה להיתמם.

יחזקאל טלר: אמרתי לו שאני לא רוצה אותו פה יותר.

יחזקאל טלר: לא מקובל בשום מקום אקדמי שמנסים בכל מילה – אי אפשר לדבר בשום נושא.

יחזקאל טלר: נעזוב את העניין היהודי – ערבי.

יחזקאל טלר: יש לנו סודות מקצועיים, יש לנו תחרות עם מוסדות אחרים.

יחזקאל טלר: אני מוכן שיישב אתי אדם במועצה אקדמית, יקליט כל מילה ויצא עם זה החוצה?

יחזקאל טלר: במועצה האקדמית זה לא עניין של שכר, לא עניין של כלום – על זה הוא פוצץ את זה.

יחזקאל טלר: ואז החלטתי לפטר אותו.

יחזקאל טלר: הוא קיבל צו זמני עד שיתברר העניין מבית המשפט.

יחזקאל טלר: זה הסטאטוס קוו כרגע.

שלמה גרוסמן: אני מכהן כיושב ראש הות"ת כמעט 7 שנים, וקבעתי פה איזה שיא.

שלמה גרוסמן: ןעןד שנים כסגן יושבר אש, כמעט 13 שנה ברציפות בהנהלת מערכת ההשכלה הגבוהה.

שלמה גרוסמן: אני שמח שחוק ההשכלה הגבוהה שדורש שוויון מוחלט בין כל המינים והגזעים וכל התושבים במדינת ישראל מיושם כהלכה.

שלמה גרוסמן: אני גאה בתרומתנו גם למגזר הערבי, ודברים שהם העדפה מתקנת – החל ממלגות מעו"ף, מענקי מחקר , ואני גאה בתוכניות אחרות כמו הפסיכולוגים ונושאים אחרים.

שלמה גרוסמן: אני לא אפרט כאן כי זה לא הנושא.

שלמה גרוסמן: אני רוצה פשוט מאד, מאחר ואני מכיר את פרופ' טלר כסגן יו"ר המל"ג תקופה כל כך ארוכה וכיהנו יחד – אני כיו"ר הוות"ת והוא כסגן יושב ראש המל"ג.

שלמה גרוסמן: אני רוצה לומר: יחזקאל טלר נתפס כאדם סובלני, ישר, הגון, שניהל תמיד את ישיבות מתוך הערכה רבה לכל המגזרים, ודגל בשוויון מלא בכל מה שקשור להשכלה הגבוהה.

שלמה גרוסמן: כשנתנו את האישור למוסד כרמל, היינו בטוחים ומשוכנעים שגם פרופ' טלר וגם עורך הדין נפתלי ויטמן שינהיגו את המוסד הזה, ינקו מהשורשים של המועצה להשכלה גבוהה וות"ת, ועמדותיהם לגבי כלל תושבי ישראל, ואכן כך הם ינהלו את המוסד כרמל.

שלמה גרוסמן: אני שמח שמתוך ההתרשמות שלנו אכן הדבר נעשה, ואני שמח על כך שהמוסד התחיל בדרך נכונה, ועושה אינטגרציה מסוימת בין ערבים ליהודים בנושאים הללו.

שלמה גרוסמן: - -

זבולון אורלב: ולענייננו.

שלמה גרוסמן: לענייננו- אני לא חושב לרגע שיכול להתקבל על הדעת שפרופ' טלר כנשיא יחליט לא לפתוח חוג לחשבונאות במוסד אקדמי מתוך שיקולים זרים כפי שהועלו כאן.

שלמה גרוסמן: אני משוכנע במאת האחוזים שדבר כזה הוא בלתי אפשרי מתוך הכרה אישית, מתוך הכרת צורת עבודתו.

שלמה גרוסמן: התייעצתי עם שני חברים מרכזיים במל"ג – פרופ' פייסל עזייזה, ודאי אתה מכיר אותו – אמר לי: פרופ' טלר אמין עלי במאת האחוזים.

שלמה גרוסמן: שאלתי את פרופ' פואד פארס, וגם הוא אמר שפרופ' טלר אמין עליו.

שלמה גרוסמן: רבותיי, זו היא האמת לאמיתה.

שלמה גרוסמן: ולכן, אני כאיש ות"ת ומל"ג רואה במוסד מוסד אקדמי לכל דבר, שוודאי ימשיך בדרך שהוא התחיל בה כאשר הפן האקדמי ינחה אותו.

זבולון אורלב: ד"ר מוסא אבו רמאדן, מרצה.

זבולון אורלב: שני משפטים קצרים.

זבולון אורלב: כמו שאתה שומע, רובצת טענה כבדת משקל כנגד אפליה או קבלת החלטות באוניברסיטה בגלל ריבוי ערבים.

זבולון אורלב: האם אתה מרצה במכללה?

מוסא אבו רמאדן: אני מרצה כבר שנה אבל אני מכיר את המייסדים כבר שלוש שנים.

מוסא אבו רמאדן: אני דוחה את הטענות של הגזענות – אין גזענות.

מוסא אבו רמאדן: חברי הכנסת הערבים או שהוטעו על ידי אחד המרצים או שכנראה ליברמן לא מספק להם מספיק עבודה, או שאין מספיק עבודה במדינה.

מוסא אבו רמאדן: אני, כפעיל זכויות אדם - -

אחמד טיבי: - -

מוסא אבו רמאדן: אני פעיל זכויות אדם - -

טלב אלסאנע: בלתי סביר שאתה מזמין עובד של המוסד, אתה מעמיד אותו בסיטואציה בלתי סבירה, כהוא צריך לספק את הממונים עליו.

טלב אלסאנע: לא צריך עדי אופי.

אחמד טיבי: - -

זבולון אורלב: אני קורא אותך לסדר פעם ראשונה.

זבולון אורלב: אני קורא לסדר את חבר הכנסת אחמד טיבי.

זבולון אורלב: אתם לא תסתמו את הפה לאף אדם בוועדה הזו.

עפו אגבאריה: זו עדות משוחדת.

זבולון אורלב: אני קורא לכם לסדר פעם שניה.

זבולון אורלב: אתם תאפשרו לו לדבר.

אחמד טיבי: מה זה - -

מוסא אבו רמאדן: אני פעיל זכויות אדם, חבר בארגון "עדאללה".

מוסא אבו רמאדן: אני חבר בהרבה עמותות.

מוסא אבו רמאדן: אם אין לכם התעסקות חוץ מהמכללה אני מוכן לתת לכם עבודה לחמשת הקדנציות הבאות.

מוסא אבו רמאדן: זה לא צודק, חבר הכנסת אחמד טיבי.

מוסא אבו רמאדן: אני מאמין שאתה עושה את העניין בכנות, אבל כנראה שהוטעית.

מוסא אבו רמאדן: למשל – לגבי המספרים - -

אחמד טיבי: יכול להגיד שהוטעיתי – אבל למה אתה מכניס – "לח"כים הערבים אין עבודה אצל ליברמן"?

זבולון אורלב: זכותו לומר את זה.

זבולון אורלב: משפט לגיטימי.

עפו אגבאריה: אבל שמענו - -

מוסא אבו רמאדן: אמרתי בתחילת דבריי – הוטעית.

מוסא אבו רמאדן: אתה אמרת לגבי המספרים - -

זבולון אורלב: אני קורא אותך לסדר פעם שניה.

זבולון אורלב: אתם חייבים להיות סובלניים לשמוע גם דברים אחרים.

זבולון אורלב: מה קורה לכם?

זבולון אורלב: פה זה מבצר הדמוקרטיה, שאדם יכול לומר את דעותיו בלי שיפריעו לו.

מוסא אבו רמאדן: בסך הכל רציתי לומר שאני דוחה את הטענות של הגזענות.

מוסא אבו רמאדן: הן לא קיימות.

מוסא אבו רמאדן: זה פשוט לא נכון.

סוזן מור: אני סטודנטית במרכז האקדמי כרמל, מהסטודנטים הראשונים שנרשמו למרכז.

סוזן מור: אני כבר שנה לומדת שם - -

זבולון אורלב: באיזה חוג?

סוזן מור: משפטים.

סוזן מור: אני מקבלת את היחס הכי טוב מהמרצים, מהנשיא, מהמזכירות – מכולם, ואפילו שהמרצים מקדישים לנו תשומת לב כי זו לא שפת האם שלנו.

סוזן מור: אם אנחנו נתקלים בקשיים – כולם מתייחסים ועוזרים לנו – גם קשיי שפה.

סוזן מור: אני מדברת ספציפית עלי כי זה התואר הראשון שלי.

סוזן מור: אני לא מרגישה בכלל שיש אפליה.

סוזן מור: ברצוני לציין דבר נוסף- אני לא יודעת אם הזכירו את זה בכלל.

סוזן מור: בשבוע שעבר נפתחה אצלנו קפטריה במכללה.

סוזן מור: אני הופתעתי שנכנסתי לקפטריה כל כך מפוארת שמי שזכה בהפעלת הקפטריה הם אנשים ערבים ואם היתה שם אפליה וגזענות לא היו נותנים את המשרה הזו לערבים.

סוזן מור: זה דבר שמעיד שאין אפליה בכלל במכללה.

אילהאם אבו ארדאת: אני משפרעם, וגם אני לומדת משפטים שנה ראשונה.

אילהאם אבו ארדאת: גם אני – לא רוצה להיכנס לטענות של כל צד, אבל מבחינתי, אם המרצה שיש לו טענות - אם המטרה שלו להגן על הערבים היה יכול לקחת מלכתחילה, את התלמידים שנרשמו ולהגן עליהם, ולפתוח את הקורס הזה.

אילהאם אבו ארדאת: דבר שני, אם יש למכללה מספר מספיק של תלמידים לחשבונאות – אז צריך להבין שזה מוסד כלכלי שהמטרה שלו היא רווח.

זבולון אורלב: את מרגישה אווירה של גזענות?

זבולון אורלב: את מרגישה שדוחים ערבים?

זבולון אורלב: – כי זה הדיון כאן.

אילהאם אבו ארדאת: לא, בכלל לא.

אילהאם אבו ארדאת: אני כבר שנה לומדת שם ולא הרגשתי את זה.

אילהאם אבו ארדאת: יש לנו דו קיום עם כל המרצים, עם כל המכללה.

זבולון אורלב: את חושבת שאת משקפת את הדעות של הסטודנטים הערבים?

אילהאם אבו ארדאת: כן.

אילהאם אבו ארדאת: את רובם.

אילהאם אבו ארדאת: וגם יש לי הוכחה אישית ממקרה שקרה לי בסימסטר ראשון.

אילהאם אבו ארדאת: היתה לי שפעת חזקה.

אילהאם אבו ארדאת: התעלפתי תוך כדי המבחן – יום אחד למחרת כל המכללה- הסטודנטים, המרצים, כל האחראים, התקשרו אלי, ואמרו לי: אל תדאגי.

אילהאם אבו ארדאת: אם לא עברת את המבחן ניתן לך בגלל המצב שלך - -

זבולון אורלב: תהיי בריאה, בקיצור.

אחמד טיבי: הערה לסדר - ד"ר עמוס ברנס הגיע - -

זבולון אורלב: הוא הגיע בשעה 13:20.

זבולון אורלב: הדיון צריך להסתיים בסביבות 13:30.

זבולון אורלב: אם תהייה אפשרות - -

אחמד טיבי: נראה לך שאם תהיה אפשרות?

אחמד טיבי: הוא התעכב.

אחמד טיבי: נו, אז מה?

זבולון אורלב: יש אפשרות.

זבולון אורלב: יש זמן של ועדה.

אחמד טיבי: - -

זבולון אורלב: אני אמרתי שאם הוא היה מגיע בזמן היינו נותנים לו את זכות הדיבור.

זבולון אורלב: אינני יודע.

זבולון אורלב: תוותרו על זכות הדיבור שלכם.

זבולון אורלב: אתה הארכת.

זבולון אורלב: אתה יודע שדיברת למעלה מ – 20 דקות - -

אחמד טיבי: 20 דקות?

זבולון אורלב: למעלה מ- 20 דקות.

דני דנון: קודם כל אני רוצה להודות לחבר הכנסת טיבי שבזכותו אנחנו שומעים על הפעילות שלכם.

דני דנון: נאמרו פה הרבה דברים של חבר הכנסת טיבי לגבי אוניברסיטת חיפה, אז אפשר גם לדבר על זה שבמלחמת לבנון היו שם דגלי חיזבאללה ולמה אנשים מוחים על זה, אבל זה לא הדיון.

דני דנון: הדיון הוא פה בשורה התחתונה על ניסיון של סחטנות שמשתמשים בך ככלי.

דני דנון: אתה, אחרי ששמעת את הדברים שנאמרו פה על ידי כל האנשים - יהודים וערבים כאחד.

דני דנון: אתה צריך להתנצל בפני המכללה, בהגינותך.

דני דנון: לא תמיד איפה שיש את המילה "ערבי" צריך לקפוץ ולומר "גזענות", "אפליה", כי זה מזיק במקומות שבהם יש פערים וצריך לתקן.

דני דנון: זה מקרה קלאסי של סחטנות, סכסוך עבודה פנימי, שפנו אליך כחבר כנסת והביאו אותנו לדיון הזה.

דני דנון: אני יודע שיש ועדת חקירה פרלמנטרית ואם אתה מעוניין באמת לקדם את המגזר הערבי- זה לא הנושא פה.

דני דנון: בשורה התחתונה היה סטודנט אחד ששילם ונרשם לחוג.

דני דנון: בנשיאות אישרנו את זה כי אמרנו – סגרו חוג לחשבונאות סתם בגלל שערבים נרשמו, אז נדון בזה.

דני דנון: אבל כשאני רואה את הפרטים פה – שסטודנט אחד רק נרשם, ואני לא יודע מה שמו- הוא היה יהודי או ערבי?

דני דנון: אז בגלל שנרשם רק סטודנט אחד לא פתחו את החוג ואנחנו פה בכנסת צועקים על אפליה וגזענות.

דני דנון: יש מקרים של אפליה- -

נפתלי ויטמן: כהן רעות, יהודיה.

דני דנון: יש אפליה במדינה הזו וצריך לתקן אותה.

דני דנון: אבל לבוא על מקרה כזה ועל מניעים כאלה, ולקחת אותנו לדיון בוועדת החינוך – תהיה הגון.

דני דנון: הציטטות האלה, על חלקן הייתי מגן ועל חלקן – לא.

דני דנון: אבל זה לא הדיון כרגע.

דני דנון: אני חושב שהח"כים צריכים להתנצל בפני מכללת כרמל, לברך אותם על הפעילות שהם עושים - -

טלב אלסאנע: אינני סבור שאנחנו צריכים לחפש גזענות איפה שאין או להמציא, כי לא חסר, לצערנו הרב.

טלב אלסאנע: אבל כאשר יש אירוע כזה לדעתי אסור לעבור עליו לסדר היום, מה גם שאסור להפוך את אלה שמציגים או מנסים לחשוף תופעות כאלה כאילו שהם הבעיה.

טלב אלסאנע: חבר הכנסת טיבי העלה את הנושא – אז הוא אשם?

טלב אלסאנע: לא הנושא עצמו אלא מי שהעלה אותו.

טלב אלסאנע: או ד"ר ברנס –הוא האשם, הוא הבעיה, הוא זה שצריך לשלם את המחיר, ולא הנושא שהוא מעלה, כי אנחנו יודעים שתופעות כאלה קיימות.

טלב אלסאנע: לכן, אל"ף, אני רוצה לומר לפרופ' טלר שאין לנו טענות נגד המוסד.

טלב אלסאנע: להפך, אני מברך את המוסד על זה שיש מרצים ועל זה שיש סטודנטים - -

אחמד טיבי: וקפטריה.

טלב אלסאנע: ועל זה שהתקשרו לסטודנטית שהיתה חולה.

טלב אלסאנע: מצויין, אבל זה לא הנושא.

טלב אלסאנע: כי אלה הסטודנטים הם ודאי לא ועד הסטודנטים שנבחר, והם לא מייצגים את הסטודנטים.

טלב אלסאנע: לכן אתה מביא אותם.

טלב אלסאנע: מה הם יגידו?

טלב אלסאנע: מה זאת אומרת?

טלב אלסאנע: וגם המרצה – זה דבר טוב.

טלב אלסאנע: אני מסתפק בדברים שאמרת.

טלב אלסאנע: הצגת את המרכז בצורה מצוינת וגם הקשרים שלך עם מכללת סכנין.

טלב אלסאנע: אף אחד לא מטיל דופי בהתנהלות.

טלב אלסאנע: אך יכול להיות, וזה קורה, שיש לפעמים שיקולים, שיקולים פסולים.

טלב אלסאנע: ואם אתם באים ואומרים שאנחנו טעינו, היה שיקול כזה שלא היה לא מקום – סטודנטים הם סטודנטים, לא משנה אם הם יהודים או ערבים, ואנחנו צריכים - - את השערים של המוסד האקדמי הזה, ואסור שהמוסד או האקדמיה תהיה נגועה בגזענות או לפסול סטודנט בגלל שייכותו הלאומית או הדתית.

טלב אלסאנע: לכן, זה יכול להיות, אבל לא לבוא ולהגיד – אנחנו טלית שכולה תכלת, אין דוברים ואין יער, ושהבעיה היא חבר הכנסת.

טלב אלסאנע: לכן, אני מוכן להסתפק – אין אף אחד שמנסה לתלות אותם.

טלב אלסאנע: אנחנו נגד התופעה.

זבולון אורלב: הוועדה תצטרך לקבל החלטה האם ביטול חוג החשבונאות הוא בשל ריבוי נרשמים ערבים.

זבולון אורלב: אי אפשר לעבור על כך לסדר היום –שמטילים אשמה.

זבולון אורלב: אנחנו נצטרך לומר האם המרכז נהג כראוי או לא.

זבולון אורלב: לא נשאיר את זה פתוח.

זבולון אורלב: אני ראיתי שאתה הגעת ב- 13:20, ואני לא - -

עמוס ברנס: -

זבולון אורלב: אדוני, אין לך זכות דיבור.

אחמד טיבי: אבל הוא לב העניין.

זבולון אורלב: אתה לא הודעת לי שהוא - -

אחמד טיבי: - מוקד הדמוקרטיה.

אחמד טיבי: אתה חושש שמא הוא יגיד מילה?

זבולון אורלב: מוקד הדמוקרטיה זה לכבד אותה להגיע בזמן.

אחמד טיבי: יש לו סיבות.

אחמד טיבי: הוא בא מיוזמתו.

עמוס ברנס: - -

זבולון אורלב: אני קורא אותך לסדר פעם ראשונה.

אחמד טיבי: תוציא אותו.

אחמד טיבי: זה כבר הופך גרוטסקי.

טלב אלסאנע: - - הוועדה קוראת שהמוסדות האקדמיים יהיו פתוחים ללא הבדל, ודבר שני – אסור שמי שבא בטענות גדולות משלם את המחיר.

טלב אלסאנע: לדעתי, בכיוון הזה צריכה להיות הגישה, לא בכיוון של לטאטא נושאים וכאילו בא לישראל גואל.

טלב אלסאנע: להתמודד עם הבעיות.

זבולון אורלב: חבר הכנסת מילר, בבקשה.

זבולון אורלב: אחריו-חבר הכנסת אגאבריה, בינתיים הוא עזב, רונית תירוש, אמסלם - -

אחמד טיבי: הוא ביקש שעמוס ברנס ידבר במקומו.

אחמד טיבי: הוא ויתר לברנס.

זבולון אורלב: סליחה, הוא לא אמר לי את זה.

זבולון אורלב: הוא לא מחלק רשות דיבור, מאיפה המנהגים האלה?

אחמד טיבי: אתה אמרת שנוותר על זכות הדיבור.

קריאות: - -

אלכס מילר: קודם כל – אדוני היושב ראש, גם שאלתי את השאלה בתחילת הדיון: האם אנחנו מדברים פה על עצמם סגירת החוג או שאנחנו עושים פה ועדת חקירה על פיטורי אותו מרצה.

אלכס מילר: ועדת החינוך היא עדיין לא הסתדרות העובדים ולא עוסקת בנושא של הפיטורין.

אלכס מילר: דבר שני – צר לי על כך שלקחת, חבר הכנסת טיבי, פניה ובסופו של דבר עשית ממנה משהו - -לא תמיד דבר שפונים אתו לחבר כנסת אכן הוא אמת ואכן הוא קרה.

אלכס מילר: אז כששאלת- האם אסור לפנות לחבר כנסת, אתה יודע טוב מאד שכל הפניות שאנחנו מקבלים, בתור חברי כנסת, ואתה, בתור חבר כנסת - אנחנו בודקים, ואם יש דבר שהוא אינו נכון אז גם אפשר לומר – טעינו.

אחמד טיבי: וכל ההקלטות לא נראות לך?

אלכס מילר: כמו ששמעתי מאותן הקלטות – מדובר על אדם שלא מייצג, שאמר דברים.

אלכס מילר: הוא לא מייצג את אלו שבאו וסגרו את החוג.

אלכס מילר: החוג נסגר בגלל סיבה אחרת לחלוטין, והוצגה לנו הסיבה.

אלכס מילר: אני הייתי חלק מאותם דיונים שהיו על המוסדות שבהם נסגרו חוגים בגלל אי רישום של הסטודנטים.

אלכס מילר: זה קורה ברוב המוסדות שהם פרטיים, שאין להם מנגנון שקיים שנים כמו באוניברסיטאות.

אלכס מילר: פותחים, סוגרים – זה קורה.

אלכס מילר: אבל ממש לא בעניין של גזענות, עם כל הכבוד.

אלכס מילר: לבוא ולפגוע במוסד שתורם ומשפר את המצב האקדמי בישראל?

אלכס מילר: אני חושב שזו טעות.

אלכס מילר: צר לי על כך שהשתמשו בך, חבר הכנסת טיבי, כדי לפגוע במוסד ובאנשים שמנהלים את המוסד הזה.

אלכס מילר: הייתי מסתפק בכך שגם חברי כנסת יודו בטעויות שהם עושים, ולא רק להטיל האשמות באנשים אחרים.

רונית תירוש: אני רוצה לומר שאני זוכרת דיון כמעט דומה שבו נכחתי בוועדת החינוך הקודמת.

רונית תירוש: חבר הכנסת מילר ודאי זוכר.

רונית תירוש: הגיעו סטודנטים מהמכללה למנהל מראשון לציון – סטודנטים לתיאטרון.

רונית תירוש: שם בכלל היה דבר מאד הזוי, ויושבים פה האנשים המתאימים לשמוע.

רונית תירוש: מה שקרה הוא שהיה סף מסוים ולא הגיעו לסף, נדמה לי שאמרו שכדי לפתוח חוג צריכים 80 סטודנטים – והיו כאן ויכוחים אם כן עמדו בסף או לא.

רונית תירוש: יש על זה נתונים ואפשר להיווכח לפיהם.

רונית תירוש: ושם באמת על קוצו של יו"ד – מתוך 80, נרשמו 73, והמכללה החליטה לא לפתוח, ולא רק שהחליטה לא לפתוח את החוג אלא הודיעה לסטודנטים על כך יום או יומיים לפני פתיחת שנת הלימודים, דהיינו – באוקטובר.

אלכס מילר: אחרי שהם שילמו כבר שכר לימוד.

רונית תירוש: אחרי שהם שילמו שכר לימוד, אחרי שהם יודעים שהם התקבלו, וכשהם יודעים שפותחים את השנה תוך יומיים.

רונית תירוש: אין לי ספק שאם היה מדובר שם באוכלוסייה שהיא לא יהודית, כל הנושא היה תופס נפח וכותרות של גזענות וכו'.

רונית תירוש: אף אחד לא העלה בדעתו שיש פה איזה פן גזעני או פן שפוגע בילדי פריפריה.

רונית תירוש: אפשר לנתב את זה להמון מקומות.

אחמד טיבי: את הגעת באיחור, ולא שמעת את הציטטות וההקלטות.

רונית תירוש: נכון שלא שמעתי.

רונית תירוש: אני לא יודעת מי הדובר שם בציטטות, אבל אם אחד הדוברים שיושבים כאן או ראש המכללה, ראש החוג נשמע כמי שאומר "אני לא פותח את החוג כי יש לי ערבים בחוג" – אם זה האדם - -

זבולון אורלב: לא, תפסו אדם בשם גיל רשף שאינו עובד במכללה.

אחמד טיבי: מנכ"ל.

יחזקאל טלר: הוא לא מנכ"ל.

יחזקאל טלר: אין לו שום מעמד.

רונית תירוש: אם זה היה אדם רלבנטי אז זה אסון, אבל זה לא.

רונית תירוש: לכן אני אומרת שרצוי להקטין את גובה האש ולא להחזיר אותנו לימים אפלים.

אחמד טיבי: אם המכללה היתה באה ואומרת – טעינו.

חיים אמסלם: לפעמים כשמתפרצים לדלת פתוחה אז אומרים – טוב, התפרצת לדלת פתוחה, אבל כשמתפרצים למקום שבו אין דלת, אין קיר ואין כלום, סתם מתפרצים, אז גם מזיקים לעניין.

חיים אמסלם: יש גזענות ויש אפליה ויש מגזרים בחברה שהם פגועים.

חיים אמסלם: אבל זה לא המקרה, על פניו זה לא המקרה.

חיים אמסלם: לא הייתי בכל הדיון, לא שמעתי את כל ההקלטות - -

אחמד טיבי: בחלק החשוב לא הייתם.

חיים אמסלם: אבל אני התרשמתי מאד מהדוברים שדיברו כאן בשבח המקום ובמה שמתנהל שם.

חיים אמסלם: אניחושב שהמסר שצריך להיות מכאן שאדרבא – אם נעשה איזה רושם או איזה עוול – צריך לתקן אותו, ושהרושם, אדרבא,צריך להיות חיובי.

זבולון אורלב: ד"ר ברנס, אנחנו היינו אמורים לסיים ב- 13:30.

זבולון אורלב: אתה הגעת ב- 13:20.

זבולון אורלב: הוועדה, אגב, לא ידעה שהדיון נסוב סביב עניינך, כי מי שיזם את הדיון הזה לא הודיע למזכירות הוועדה.

זבולון אורלב: לפנים משורת הדין – דקה או שתיים זה מה שאני יכול.

זבולון אורלב: זה גם יחייב אותי לתת לנשיא המכללה להגיב, אם הוא ירצה.

זבולון אורלב: אז אנא, בדקה-שתיים תמצת את הכל.

זבולון אורלב: צא מנקודת הנחה שחבר הכנסת טיבי פתח את הדיון בסדר גודל של 20 דקות, ציטט את כל הציטוטים, סיפר את כל הסיפור מראשיתו ועד סופו.

עמוס ברנס: לא אקח יותר מדקה או שתיים, ורק אציין שתי עובדות, כי רק מהלך הרוח ב- 10 הדקות ששמעתי, נעשתה פה סטיה לחלוטין מהנושא.

עמוס ברנס: הנושא הוא שעומד נשיא שהיה סגן נשיא המל"ג שבעצם משקר לעם, גם בטלוויזיה וגם לי.

עמוס ברנס: הנושא נפתח על ידי הנשיא.

עמוס ברנס: לצערי הרב, הנושא עצמו העלה את הבעיה.

עמוס ברנס: אני הגעתי למכללה, קיבלתי כבר את הטענה שרק אחד או שניים שילמו.

עמוס ברנס: אדון ויטמן התקשר אלי ואמר לי – אחד או שניים שילמו.

עמוס ברנס: קיבלתי את העובדה.

עמוס ברנס: באתי ללמד, לא העליתי שום נושא.

עמוס ברנס: פגש אותי פרופ' טלר במסדרון ואמר לי - הבעיה האמיתית שהרוב הם ערבים.

עמוס ברנס: אני הייתי בשוק.

עמוס ברנס: אני לא הקלטתי את זה כי לא היה לי מה להקליט, לא חשבתי על זה אפילו.

זבולון אורלב: דרך אגב, אתה מקליט אותנו עכשיו?

עמוס ברנס: לא.

עמוס ברנס: אני מבקש, תן לי את הכבוד המגיע לי.

עמוס ברנס: אני מכבד אותך, כבד אותי.

עמוס ברנס: ההערה הזו לא במקום.

זבולון אורלב: בהחלט במקום.

עמוס ברנס: לא, בכלל לא.

עמוס ברנס: אני חושב שאתה מנסה להעליב אותי.

קריאות: - -

עמוס ברנס: אני חושב שאני מדבר לעניין.

עמוס ברנס: אני לא חושב שזה רלבנטי.

עמוס ברנס: ההערה שלך לא רלבנטית.

עמוס ברנס: תן לי רגע להתרכז, כי זה מאד חשוב.

עמוס ברנס: זה חשוב לעם היהודי כמו לעם הערבי וכמו לכל עם, בייחוד לעם היהודי שסבל מהנושא הזה כל כך הרבה שנים, גם בגלות של 2000.

עמוס ברנס: אני חושב שהנשוא הזה מאד חשוב.

עמוס ברנס: יותר לעם היהודי מאשר לערבי.

עמוס ברנס: הנושא הועלה על ידי פרופ' טלר, לא על ידי.

זבולון אורלב: כלומר, אתה עדיין מאמין שהחוג לחשבונאות לא נפתח בגלל שרוב הנרשמים - -

עמוס ברנס: בוודאות.

עמוס ברנס: אני אמרתי – שקרן תמיד משקרן עוד פעם.

עמוס ברנס: בשביל זה הבאתי מקלט.

עמוס ברנס: ואז הוא חזר על עצמו.

עמוס ברנס: הוא הרי מוקלט שם כשהוא אומר שזו אחת הבעיות.

עמוס ברנס: מיסטר גיל רשף יזם את המכללה, יזם את הפגישה אתי והציע לי להיות ראש ההתמחות, הוא יצר אתי את התקשורת, הוא בעצם הקים את המכללה.

עמוס ברנס: הדבר היחידי שהוא עשה הוא להיעלם כשמתחילים לתת דין וחשבון.

עמוס ברנס: מיסטר גיל רשף, עד שלא הגיעו הבעיות – היה האדם, המקור הראשון לכל ההתכתבויות, כל ההתנהלות של המכללה.

עמוס ברנס: אז אם מנסים להציג אותו כאילו הוא סתם עוד איזה עובד - זה עוד חלק מהנושא.

זבולון אורלב: תודה.

זבולון אורלב: האם המכללה רוצה להגיב?

זבולון אורלב: רק משפט או שניים, לא אאפשר יותר.

יחזקאל טלר: העובדות מדברות בעד עצמן.

יחזקאל טלר: רוב הסטודנטים הרשומים עברו ללמוד אצלנו.

יחזקאל טלר: אין אצלנו, ואפשר לבדוק אותי - אין מקרה אחד שאדם שעומד בתנאי הקבלה שלא לומד אצלנו, בין אם הוא יהודי ובין אם ערבי.

יחזקאל טלר: אין לנו "נומרוס קלאוזוס", אין לנו דברים כאלה וגם לא יהיו, לעולם, אנחנו מוסד אקדמי.

יחזקאל טלר: ברשות היושב ראש, אני רוצה לומר משפט אחד" בנוסף להצעה שהיתה לי להיות הנשיא של המכללה בסכנין אני עזרתי מאד לארכיבישוף אליאס שאקור, להקים את המוסד האקדמי בעיבלין.

יחזקאל טלר: אם הוא היה שומע בקולי היה לו כבר לפני שנתיים את העניין.

יחזקאל טלר: נפגשתי עם ראש העיר בזמנו, סאלח ראאד, הייתי אז באוניברסיטת חיפה, כדי להגדיל את מספר הסטודנטים הערבים במכינה.

יחזקאל טלר: במכינה באוניברסיטה יש אולי 5% סטודנטים עברים ואמרתי שזה לא יכול להיות, זה לא נכון.

יחזקאל טלר: שייח' סאלח ראאד נפגש אתי מספר פעמים.

יחזקאל טלר: לכן, לעשות ממני גזען עם ד"ר ברנס שיש עליו עננות כבדות - -

עמוס ברנס: תשמור את ההשמצות.

זבולון אורלב: סליחה.

זבולון אורלב: אתה תהיה בשקט עכשיו.

עמוס ברנס: הוא משמיץ אותי.

זבולון אורלב: תהיה בשקט.

זבולון אורלב: אם לא – אוציא אותך.

יחזקאל טלר: אני רוצה לומר משפט אחרון: הנושא של פיטוריו או אי פיטוריו נמצא בבית הדין לעבודה, וני מציע לכנסת לא לדון בזה.

יחזקאל טלר: אם בית הדין יקבע - -

זבולון אורלב: תודה רבה.

זבולון אורלב: חברים.

זבולון אורלב: אנחנו צריכים לקבל החלטה – זה או כך או לא כך: או שאנחנו חושבים שהחוג לחשבונאות נסגר בגלל שיקולים גזעניים של ריבוי ערבים, או שאנחנו חושבים שהמכללה נהגה בשיקולים נכונים, הגיוניים, ראויים בגלל מיעוט נרשמים, ורק אחד הסדיר את התשלום לפני כן – כמו החוג לניהול תיירות, כפי שהזכרתם.

זבולון אורלב: זה מה שעומד לפנינו.

זבולון אורלב: אני, אישית, מקבל את עמדת המכללה.

זבולון אורלב: אני חושב שהעובדות מדברות בעד עצמן.

זבולון אורלב: אני חושב שזו עלילה שמעלילים כאן

זבולון אורלב: על המרכז האקדמי בלי שום יסוד ובלי שום בסיס.

אחמד טיבי: מה עם ההקלטות?

זבולון אורלב: אני אל גיל רשף לא מתייחס.

עמוס ברנס: - את הקלטת שלו - -

זבולון אורלב: אדוני, תפסיק להתערב.

זבולון אורלב: אם תשמיע עוד מילה – תצא החוצה.

אחמד טיבי: שנה לכלא.

אחמד טיבי: כמו החוק שלו.

אחמד טיבי: שנה לכלא.

זבולון אורלב: שמעת?

זבולון אורלב: אתה לא תפריע פה לוועדה.

זבולון אורלב: הגיע באחור, אני מאריך את הדיון כדי לאפשר לך זכות דיבור ואתה עוד משמיע ואומר דברים לא פשוטים.

יחזקאל טלר: זה הטיפוס.

זבולון אורלב: עזוב, תפסיקו עם ההערות שלכם.

אחמד טיבי: לפטר אותו בגלל הטיפוס.

טלב אלסאנע: למה אתה לא מעיר לגבי המילה "זה הטיפוס"?

זבולון אורלב: אני הייתי מפטר כל אדם שמאיים עלי.

טלב אלסאנע: -

זבולון אורלב: אתה שואל אותי?

זבולון אורלב: אני חושב שהוועדה לא צריכה להיכנס לעניין הפיטורין.

זבולון אורלב: אבל מרצה מאיים על המעסיק שלו?

זבולון אורלב: איזה מין דברים אלה?

טלב אלסאנע: - - חשיפת אמת, לא איום.

אלכס מילר: יש לך אמת?

אלכס מילר: תחשוף.

אלכס מילר: אל תיסחוט אדם.

זבולון אורלב: חברים, אני מציע את הצעת הסיכום הבאה: שהוועדה שמעה את כל הנוגעים בדבר, והגיעה לכלל מסקנה שהחוג לחשבונאות –זה נקרא "חוג לחשבונאות"?

נפתלי ויטמן: לא, ההתמחות בחשבונאות.

נפתלי ויטמן: היו"ר זבולון אורלב: ההתמחות בחשבונאות במסגרת החוג למנהל עסקים נסגר באוקטובר 2008 אך ורק כתוצאה ממיעוט נרשמים (13) ומהעובדה שעד 4 ימים לפני מועד פתיחת הקורס - -

קריאה: - -

זבולון אורלב: אתה רוצה גם להפריע לי?

אחמד טיבי: הוועדה מוחקת את דברי חבר הכנסת טיבי מהפרוטוקול.

זבולון אורלב: - שילם רק סטודנט אחד (גם הוא יהודי).

זבולון אורלב: לדעת הוועדה, החלטות המרכז היו ראויות על פי אמות מידה מנהליות , אקדמיות וארגוניות, ודוחה, הוועדה דוחה כל ניסיון - -

אחמד טיבי: צל"ש.

אחמד טיבי: שלחת צל"ש ל - -

זבולון אורלב: כל ניסיון להטיח אשמה ושיקולים זרים, ומוכנה גם לכנות אותם בשם "עלילת זדון" או עלילת שווא.

אחמד טיבי: זו העמדה האישית שלך.

זבולון אורלב: יש לי רוב.

אחמד טיבי: אתה נגוע ב - -

זבולון אורלב: אתה נגוע בגזענות.

קריאות: - -

זבולון אורלב: אתם רוצים לסתום לי את הפה, גם כן?

זבולון אורלב: הוועדה רושמת לפניה את דיווח המרכז כי לפיו 30% מהסטודנטים במרכז - -

אחמד טיבי: בעל הקפטריה, גם.

זבולון אורלב: - - הם סטודנטים ערבים.

עמוס ברנס: אינך ראוי שאני אקשיב לך.

עמוס ברנס: תתבייש.

זבולון אורלב: צא החוצה, חוצפן.

עמוס ברנס: אינך ראוי שאקשיב לך.

עמוס ברנס: תתבייש.

זבולון אורלב: הוועדה רשמה לפניה כי עניין העסקתו או פיטוריו של ד"ר ברנס נמצא בערכאות בבית הדין לעבודה נמצאים בערכאות בבית הדין לעבודה, ולכן מנעה את עצמה מלעסוק בסוגיה הזו.

זבולון אורלב: אני שואל עכשיו את חברי הוועדה- מי נמצא כאן?

זבולון אורלב: – את מקבלת את הסיכום?

רונית תירוש: מקבלת.

זבולון אורלב: אמסלם מקבל, -- מקבל.

זבולון אורלב: אתה מחליף מישהו?

אחמד טיבי: לא מקבל.

זבולון אורלב: יש כאן עוד מישהו שמחליף חבר כנסת?

טלב אלסאנע: אני חבר כנסת שנוכח בדיון.

זבולון אורלב: לא, לא.

טלב אלסאנע: זה פסק דין, אז יש דעת מיעוט.

טלב אלסאנע: אני.

זבולון אורלב: אתה מרע"מ-תע"ל.

זבולון אורלב: אם היית מחד"ש הייתי יכול לצרף אותך להחלטה.

זבולון אורלב: יש עוד מישהו מחברי הכנסת שרוצה להצטרף להחלטה, או מחליף?

טלב אלסאנע: בכל זאת צריך קצת בקרה ופיקוח.

טלב אלסאנע: לא צריך להיות חד צדדי לחלוטין.

זבולון אורלב: רבותיי.

זבולון אורלב: ההחלטה התקבלה ברוב.

זבולון אורלב: תודה רבה, הישיבה נעולה.